1.		Návrh maloletého na povolenie uzavrieť manželstvo
			(§ 11 Zákona o rodine)
Okresnému súdu
Žilina
V Žiline, dňa 1. 10. 2022
Návrh
navrhovateľa: 	maloletý Juraj Kováč, nar. 1. 9. 2005 v Žiline, bytom Žilina, Štúrova 8, št. občan SR
		dieťa rodičov Jozefa Kováča, nar. 4. 7. 1962, bytom Žilina, Štúrova 8, št. obč. SR
		a Eleny Kováčovej rod. Novákovej, nar. 8. 8. 1963, št. obč. SR, bytom tamtiež
o povolenie uzavrieť manželstvo
I.
Narodil som sa dňa 1. 9. 2005 v Žiline, a teda ku dňu podania návrhu mám 17 rokov. Bývam u svojich rodičov Jozefa Kováča a Eleny Kováčovej a v súčasnosti som študentom 2. ročníka SOU strojárskeho v Žiline na Ulici Železničnej 25, odbor obrábač kovov. 
Dôkazy:
–	Rodný list
–	Občiansky preukaz
–	Potvrdenie o návšteve školy
II.
Pred rokom som nadviazal známosť s Gizelou Oláhovou, nar. 5. 6. 2002 bytom Sútor č. d. 25, okres Rimavská Sobota, ktorá je zamestnaná ako čašníčka u súkromného podnikateľa Júliusa Slováka – BAR EXPRES, Robotnícka 2, Žilina. V súčasnosti je v štvrtom mesiaci tehotenstva. Medzi nami je hlboký, už dlhšiu dobu trvajúci citový vzťah, rozumieme si, máme spoločné záujmy a chceli by sme preto spolu uzavrieť manželstvo. Ako moji rodičia, tak aj rodičia Gizely Oláhovej s uzavretím manželstva súhlasia, pravidelne sa navštevujeme. Po hospodárskej stránke bude naše manželstvo zabezpečované z príjmov Gizely Oláhovej a do ukončenia mojej prípravy na budúce povolanie aj z príjmov mojich rodičov. Bývanie máme zabezpečené v prerobenom podkroví rodinného domu rodičov Gizely Oláhovej v Sútore č. 25.
Dôkazy:
–	Rodný list Gizely Oláhovej
–	Výsluch Gizely Oláhovej
–	Lekárske potvrdenie
–	Potvrdenie zamestnávateľa
–	Výsluch Jozefa Kováča a Eleny Kováčovej
–	Výsluch Rolanda Oláha a Jolany Oláhovej
III.
Vzhľadom k tomu, že je predpoklad, že spolu so snúbenicou vytvoríme harmonické, pevné a trvalé životné spoločenstvo žiadam, aby súd vydal po vykonanom dokazovaní tento
rozsudok:
Súd povoľuje, aby maloletý Juraj Kováč, narodený 1. 9. 2005 v Žiline, bytom Žilina, Štúrova 8, dieťa rodičov Jozefa Kováča a Eleny Kováčovej rod. Novákovej uzavrel manželstvo s Gizelou Oláhovou, nar. 5. 6. 2002 v Tornali, bytom v Sútore č. d. 28 dcéry Rolanda Oláha a Jolany Oláhovej rod. Balážovej.
Juraj Kováč
Poznámky
Maloletý v zásade nemôže uzavrieť manželstvo. Súd však môže v súlade s účelom manželstva výnimočne povoliť uzavretie manželstva maloletému staršiemu ako 16 rokov. Bez tohto povolenia je manželstvo neplatné.
O povolení uzavrieť manželstvo rozhoduje súd len na návrh, na podanie ktorého je oprávnený ten, kto hodlá uzavrieť manželstvo, t. j. maloletý snúbenec. Navrhovateľ má v konaní spôsobilosť samostatne konať pred súdom v plnom rozsahu. Účastníkmi konania sú ten, kto hodlá uzavrieť manželstvo (resp. tí, ktorí hodlajú uzavrieť manželstvo, ak obidvaja snúbenci môžu uzavrieť manželstvo iba s povolením súdu) a jeho (ich) zákonní zástupcovia. Príslušným na konanie a rozhodovanie vo veci je okresný súd, v obvode ktorého má maloletý navrhovateľ alebo jeden z navrhovateľov evidovanú adresu svojho trvalého pobytu. Konanie je vecne oslobodené od súdnych poplatkov.
Rozsudok, ktorým sa povoľuje uzavrieť manželstvo, musí obsahovať presné označenie toho, s kým sa má manželstvo uzavrieť.
Maloletý, ktorý následne uzavrie manželstvo, nadobúda plnoletosť. Takto nadobudnutá plnoletosť sa nestráca ani zánikom manželstva, ani vyhlásením manželstva za neplatné. Pokiaľ by teda došlo k zániku alebo vyhláseniu manželstva za neplatné, maloletý starší ako 16 rokov by už na platnosť ďalšieho manželstva nepotreboval povolenie súdu z toho dôvodu, že už nadobudol plnoletosť. 
Pokiaľ by maloletá osoba staršia ako 16 rokov uzavrela manželstvo bez povolenia súdu, takéto manželstvo je neplatné a súd aj bez návrhu rozhodne o jeho neplatnosti. Ak by však manželstvo uzavrel maloletý mladší ako 16 rokov, k vzniku manželstva nedôjde vôbec.